钦定古今图书集成/明伦汇编/宫闱典/第045卷 > 晋
## 钦定古今图书集成/明伦汇编/宫闱典/第045卷 > 晋

晋定妃嫔车舆章绶、簪珥之制。

按《晋书舆服志》：“三夫人油軿车，驾两马左𬴂。其贵人
驾节画辀。三夫人助蚕，乘青交路，安车，驾三，皆以紫
绛罽軿车。九嫔、世妇乘軿车，驾三。贵人、夫人、贵嫔，
是为三夫人。皆金章紫绶，章文曰贵人、夫人、贵嫔之
章，佩于窴玉。淑妃、淑媛、淑仪、修华、修容、修仪、婕妤、
容华、充华，是为九嫔，银印青绶，佩采。”玉贵人、贵嫔、
夫人助蚕，服纯缥为上，舆下皆深衣制，太平髻七。
蔽髻，黑玳瑁，又加簪珥。九嫔及公主夫人五：《世妇》
三：“助蚕”之义，自古而然矣。

### 武帝泰始十年诏不得登用妾媵以为嫡正拜夫人九嫔一依魏氏故事

按《晋书武帝本纪》，泰始十年“春正月丁亥，诏曰：‘嫡庶
之别，所以辨上下，明贵贱。而近世以来，多皆内宠，登
妃后之职，乱尊卑之序。自今以后，皆不得登用妾媵，
以为嫡正’。”

按《宋书礼志》，晋武帝泰始十年，将聘拜三夫人九嫔，
有司奏：“礼，皇后聘以谷珪，无妾媵礼贽之制。”诏曰：“拜
授可依魏氏故事。”于是临轩，使使持节兼太常拜夫
人，兼御史中丞拜九嫔。